Palestinsk leder mener USA hemmer fredsprosessen | ABC Nyheter
Palestinernes president Mahmoud Abbas var klar i sin tale i New York torsdag. Foto: AP / NTB scanpix Foto: NTB scanpix
27. sep. 2019 01:27 – Oppdatert 27. sep. 2019 01:27
I sin tale i FNs hovedforsamling torsdag kritiserte Abbas USAs beslutning om å anerkjenne Jerusalem som Israels hovedstad.
– Folket vårt venter på håp. Vær forsiktig, vær forsiktig. Dere bør ikke ignorere denne generasjonen og frata dem dette håpet, sa han.
Trump-administrasjonen har forsøkt å sette sammen en fredsavtale, men den har blitt avvist av palestinerne.
I tillegg til Jerusalem-disputten, påpekte Abbas også amerikansk legitimering av israelske bosetninger i palestinske områder, i tillegg til Trump-administrasjonens beslutning om å kutte i bistanden til palestinere.
– Amerikanske tiltak fratar store deler av det palestinske folket håp om etterlengtet fred, sa han.
Torsdag innledes ministermøtet i giverlandsgruppen for Palestina i New York. Møtet ledes av utenriksminister Ine Eriksen Søreide (H). Utenriksministre og representanter fra de største giverne og land i regionen skal delta. FN er vertskap for møtet. Abbas ventes å delta for første gang.